Tena Fiangonan'i Jesoa
Ny Tena Fiangonan'i Jesoa (dika malalaka, True Jesus Church) dia fiangonana tsy miankina niorina tany Beijing, Sina ny taona 1917. Ny pasitera Yung-Ji Lin no voafidy ho mpitandrina hitantana ny fiangonana ankehitriny. Manodidina ny 1.5 tapitrisa ny isan'ny mpino misandrahaka eran'ny kôntinanta 6. Niainga avy tamin'ny rantsana Pentekotista eo amin'ny fivavahana kristianina, ary avy tao Sina izy.

Foto-kevi-dehibe dimy 
Ireto no foto-kevi-dehibe dimy iorenan'ny Tena Fiangonan'i Jesoa:

Fanahy Masina 
Ny fandraisana ny Fanahy Masina, miseho ivelany amin'ny alàlan'ny fitenenana amin'ny fiteny tsy fantatra, no ahazoana antoka ny fandovàna ny Fanjakan'ny Lanitra. (Rm. 8:16, Ef. 1:13-14).

Fanaovam-Batisa 
Ny batisan'ny rano no sakramenta famelan-keloka. Eny amin'ny toerana ahitana rano velona toy ny lakandrano, ranomasina no hanatanterahana izany.

Ny mpanao batisa, izay efa vita batisa sady efa nandray ny Fanahy Masina ihany koa, dia manao batisa amin'ny anaran'ny Tompo Jesoa Kristy. Ilay olona atao batisa kosa dia tsy maintsy alentika manontolo any anaty rano, miondrika ny lohany ary ny tarehiny no ambany. (Jn 3:5; Mt. 3:16; Asa 2:38, 10:48).

Fanasàn-tongotra 
Ny sakramentan'ny fanasàn-tongotra no ahafahan'ny olona anankiray miray amin'ny Tompo Jesoa. Ilaina ihany koa io mba hampatsiahy mandrakariva fa ilaina foana ny fitiavana, fahamasinana, fanetren-tena, famelan-keloka ary fanampiana ny hafa.

Izay mandray ny batisa amin'ny rano dia tsy maintsy sasàna amin'ny anaran'i Jesoa Kristy koa ny tongony. Afaka tanterahina ihany koa ny fanasàn-tongotra faobe amin'ny fotoana maha-mety azy. (Jn 13:1-7)

Fanasàn'ny Tompo 
Ny fandraisana ny Fanasàn'ny Tompo no sakramenta ahatsiarovana ny nahafatesan'i Jesoa Kristy.

Andraisana ny nofo sy ny ran'ny Tompo izany sady ahafahana miray aminy mba hananana ny fiainana mandrakizay sy mba hatsangan-ko velona amin'ny Andro Farany. Tokony hatao matetika arak'izay tratra io sakramenta io. Iray tokana ihany ny mofo tsy misy masirasira sy ranom-boaloboka ampiasaina amin'izany. (1 Kôr. 10:17, 11:26; Jn. 6:53; Mk 14:24-25).

Andro Sabata 
Ny Andro Sabata, ny andro fahafito amin'ny herinandro (Asabotsy), dia Andro Masina, voatahy sady nohamasinin'Andriamanitra. Hajaina izany amin'ny alàlan'ny fahatsiarovana ny famoronan'Andriamanitra izao tontolo izao sy ny famonjeny azy ary amin'ny fanantenana ny fiadanana mandrakizay ho avy. (Fiand. 2:2-3; Heb. 4:9-11)

Fototra folon'ny finoana 
Taty aoriana, ny taona 1980, niampy ireo foto-kevi-dehibe ireo ka nanjary lasa ho fototra folon'ny finoana:

Jesoa 
Jesoa Kristy, ilay Teny tonga nofo, maty teo amin'ny hazo fijaliana ho famonjena ny mpanota, natsangana ho velona tamin'ny andro fahatelo ary nakarina ho any an-danitra. Izy no hany Mpamonjy izao tontolo izao, Mpamorona ny lanitra sy ny tany, ary Tena Andriamanitra Tokana. (1 Tim. 3:16; 1 Kôr. 15:3-4; Asa 4:12).

Ny Baiboly 
Ny Baiboly Masina, fitambaran'ny Testamenta Taloha sy ny Testamenta Vaovao, tenin'Andriamanitra, no tokana ahitana ny fahamarinana sady marina, ary fototry ny fiainana kristianina. (2 Tim. 3:16).

Famonjena 
Ny Famonjena dia omen'Andriamanitra am-pitiavana amin'ny alàlan'ny finoana. Ny fiankinan'ny mpino amin'ny Fanahy Masina no hahafahany manana ny fahamasinana, manome voninahitra an'Andriamanitra ary mitia ny olona manontolo. (Ef. 2:8).

Ny Fiangonana 
Ny Tena Fiangonan'i Jesoa Marina, natsangan'ny Tompo Jesoa Kristy, tamin'ny alàlan'ny Fanahy Masina nandritra ny 'fara-orana', no tena fiangonana nitsangana avy tamin'ny Fiangonana tamin'ny andron'ny Apôstôly. (Joel 2:23; Amos 9:11).

Fiaviana Faharoa 
Ny Fiavian'ny Tompo Faharoa dia hiseho amin'ny Andro Farany rehefa hidina avy amin'ny lanitra Izy hitsara izao tontolo izao: ny marina handray ny fiainana mandrakizay, ary ny mpanota kosa ho voaozona mandrakizay. (Mt. 25:31-34; 1 Tes. 4:16-17).

Ity no dikan-teny malagasy, dika malalaka avy amin'ny teny anglisy, ary io dika amin'ny teny anglisy io kosa dia neken'ny fivoriambe fahasivy an'ny Tena Fiangonan'i Jesoa Marina, natao tamin'ny volana Mey 2005.

Finoana hafa 
 Ity fiangonana ity dia tsy mankalaza ny Krismasy, satria ny 25 Desambra, hoy ny fampianarany, dia fomba jentilisa fankalazana ny nahaterahan'ny Masoandro, ary natsofoka teo amin'ny fiangoanana kristianina hafa nandritra ny nanjakan'i Emperora Rômanina Constantina I tamin'ny taonjato faha-4 taorian'i Kristy. Ambarany koa fa i Jesoa dia tsy nibaiko velively ny mpianany hankalaza ny fahaterahany.

 Tsy ankalazaina ihany koa ny Zoma masina satria aminy dia fety jentilisa koa no fotony.

Fiangonana